Esbjerg-træner Colin Todd stikker til sin spillertrup efter det pinlige pokalnederlag på 0-1 til B93 torsdag.

Esbjerg er en klub i stor sportslig krise. Det blev der sat stor, fed streg under i torsdagens pinlige pokal-exit, der kommer i kølvandet på en lang række dårlige resultater i Superligaen, hvor vestjyderne ligger sidst. Her er det blot blevet til én sejr i 12 kampe.



Seneste sejr i det hele taget ligger tilbage i august, hvor man vandt 5-0 over Hårby/Flemøse i pokalen.







Colin Todd er stadig en skuffet mand efter pokalfiaskoen, da BT fanger ham på telefonen inden fredagens træning.



»Det burde aldrig have været sket, men det skete. Vi fik, hvad vi fortjente, fordi det bare ikke var godt nok. Det var ikke acceptabelt. Jeg kan ikke beskytte spillerne længere,« siger han til BT.



Hvad mener du med det?

»Alt, hvad jeg sagde i omklædningsrummet, vil jeg altid holde for mig selv. Men det gør ikke nok ondt på dem. Det gør mere ondt på mig end spillerne. Jeg har aldrig været så ødelagt, som jeg var i aftes. Jeg har været i fodbold i lang, lang tid, men det resultat gjorde forfærdeligt ondt på mig. Men jeg tror ikke, det betyder det samme for spillerne.«







Hvorfor ikke det?

»De accepterer bare ting i livet for let. Det er ikke tilfældigt i denne fodboldklub, når jeg ser på de trænere, der er kommet og gået, kommet og gået, kommet og gået. Så kom jeg ind. Det er på tide, at spillerne ser på sig selv og ikke beskylder trænerne.«



Har du truppen til at vende det?

»Vi kan komme til et niveau, vi kan nå den næste udfordring, men vi kan ikke komme over den udfordring. Der er forhindringer på vores vej, vi ikke kan overkomme.«



Hvilke forhindringer er det?

»Det, jeg mener med det, er, at vi viste mod Randers og Silkeborg, at det er et niveau, vi kan være på. Men så tager vi til Nordsjælland, og vi ryger langt under det niveau. Igen i de første 45 minutter som torsdag mod B93. Vi kan ikke komme over den forhindring for at nå det næste niveau. Vi bliver ved med at blive slået tilbage til start. Det er ikke acceptabelt.«





Hvad med din egen fremtid? Kan du vende skuden?

»Vi spiller på mandag mod Lyngby, og vi må give spillerne chancen. Det er op til mig at løfte truppen, og det vil jeg prøve at gøre. Fodbold kan ændre sig hurtigt. Vi ved, at vores præstationerne til tider ikke har været gode nok, men jeg kan kun prøve at levere, hvad jeg synes, der skal til. Vi finder det meget svært at træffe de rette beslutninger på banen, men vi vil altid gå på banen for at kæmpe,« slutter Todd.

Englænderen skrev under på en ét-årig kontrakt med vestjyderne, efter han forlod Randers tidligere på året.